Nerna nefka-d asefru n Sliman Ɛazem (… /Am yigḍaḍ /Ad nelqeḍ azemmur/….) amselɣu MB2 yenna-d d awezɣi ad as-id-ɛawwed s lhedra-nni-yines, yefka azal i tmeslayt-is yessuli-yas deg ccan, yeṭṭef deg-s igguma ad yeqbel tayeḍ. Din din ad at-naf ibeddel rray-is, mebla ma yexemmem, rnu yenna-d belli ad att-yemeslay mebla uguren, ur yesɛi ara aɣunzu ɣef tmeslayt, ur yeqqar ara tameslayt-is axir, neɣ tameslayt n yimsiwal-nniḍen axir. Seg tmuɣli-nniḍen amselɣu MB5 yusa-yas-id ẓẓay aṭas deg usesru, rnu ɣer waya yefka-d tidmiyines d tmuɣli-yines, imi iga aserwes ger tmeslayt-is d tin n Tizi-Wezzu. Anda i d-yenna tameslayt-is tserraḥ aṭas deg yilsawen, ma d tin n Tizi-Wezzu ẓẓayet yerna tettcekil iles, tettawi akk imi mi ara hedren, taɣect-nsen d tazurant, amselɣu-ya yefka azal d ameqqran i tmeslayt-is yessuli di ccan-is, akken i-yessuli di ccan n tmeslayt-is i yeḥqer tameslayt n TiziWezzu belli ur tesɛi ara azal, yerna ur yettaf ara iman-is mi ara heddren, amzun d asfuǧǧeɣ i sfuǧǧuɣen di tmeslayt, yenna-d ur yeḥemmel ara tameslayt-nsen, yerna d awezɣi ad tt-yelmed neɣ ad att-yehder. Amselɣu-ya seg wid yettwalin tameslayt-nsen i d tameslayt i iṣeḥḥan, ur yeqbil ara ad att-yebeddel s tmeslayt n Tizi-Wezzu.